Duisende kriminele klagtes teen polisie glo nie ondersoek | Maroela Media
Duisende kriminele klagtes teen polisie glo nie ondersoek
Die voormalige hoof van Opod, Robert McBride, getuig by die kommissie wat staatskaping moet ondersoek. (Foto: Bhekikhaya Mabaso/ANA)
Die onafhanklike polisieondersoekdirektoraat (Opod) het glo meer as 600 klagtes teen polisielede in 2016 as “afgehandel” bestempel, voordat die klagtes behoorlik ondersoek is.
Dit volgens ŉ verslag wat Maandag deur die drukgroep Viewvinder bekendgemaak is. Viewvinder is ŉ nuwe joernalistieke groep wat hulle daarop toespits om hooggeplaastes aanspreeklik te hou vir hul wandade. Die sake wat Opod voortydig afgehandel het sluit in klagtes van aanranding, verkragting en marteling wat lede van die publiek teen verskeie polisielede reg oor die land ingedien het. Die verslag is gebaseer op verskeie verslae van die Openbare Beskermer wat terugdateer na 2012, asook getuienis wat Robert McBride, voormalige hoof van Opod, voor die Zondo-kommissie van ondersoek na staatskaping gelewer het.
Volgens die verslag het Opod die sake voortydig gesluit om sy jaarlikse teiken vir afgehandelde sake te behaal en só befondsing van die tesourie te verseker. Daar is nooit opgetree teen polisiemanne wat in hierdie afgehandelde sake geïmpliseer word nie. Hierdie praktyk het glo reeds in 2012 begin posvat.
Die verslag dui ook daarop dat slegs 531 (0,1%) van die 42 365 kriminele klagtes wat tussen 2012 en 2019 by Opod ingedien is, uitgeloop het op suksesvolle vervolging.
“Hierdie beweerde kriminaliteit het nie net die staat uit miljoene rande bedrieg nie, maar ook slagoffers en hul families van geregtigheid ontneem,” het Andrew Whitfield, die DA se skaduminister van polisie, Dinsdag in ŉ verklaring gesê. “Indien dit waar is, het Opod die parlement sowel as die publiek mislei.”
Opod ontken die bewerings, maar die DA vra dat die parlement ŉ volledige ondersoek hierna loods.
Die DA eis ook dat Victor Senna, waarnemende hoof van Opod, sowel as Robert McBride, voormalige hoof van Opod, vrae oor die bewerings in die parlement beantwoord.
Opod polisie Robert McBride Zondo-kommissie
MRK-hoof in die sop oor Etzebeth
1 dood, 1 beseer ná skietery by winkelsentrum
Dit is hoe dit werk in afrika die skelm kyk na die ander skelm
Eat n vrot spul !
Hoeveel kommissies is daar sedert 1994 al aangestel teen watter koste.Bodemlose put van lieg.leuens .Kenmerk van Suid Afrika tans nee nee nee die onbevoegheid gaan my verstand te bowe .Julle kan kommissies aanstel en nog een om die kommissie te ondersoek en weer een om hom te ondersoek soustrein wat Nelson gesê het nie sal loop onder ANC regering nie hy het die waarheid gepraat.Sorry dis nie meer n trein nie maar spuit aangedrewe vliegtuig met n onbevoegde loots.Slaap rustig bokant die wolke.
Ja man, Eat die hele ou vrot spul op.
Dis hoekom daar SANKSIES teen Suid Afrika ingestel meot word – want duidelik wil of KAN die klomp wat daar BO sit nie hulle werk doen nie, Doen dieselfde met “Die” regering as wat daar gedoen was in Apartheidsjare – SANKSIES OM REGVERDIGHEID TE DWING NA ALMAL IN SUID AFRIKA.